
II. Mintaszerződés 

1. Bevezetés

Ez a pályázati felhívás azon a Tanácsi Határozaton (2000/821/EC) alapszik, amelynek célja egy olyan program megvalósítása, amely európai audiovizuális művek kifejlesztését, forgalmazását és promócióját ösztönzi (Media Plus - Fejlesztés, Forgalmazás és Promóció 2001 – 2005). A Határozatot a Tanács 2000. december 20-án fogadta el, s az Európai Közösség Hivatalos Lapjának L13 számában 2001. január 17-én tették közzé

A Pályázati Felhívás megvalósításáért felelős bizottsági szolgálat az Információs Társadalom és Média Főigazgatóság A.2 osztálya (Unit A.2 of Directorate General Information Society and Media).
Ez a Pályázati Felhívás azokra az európai szervezetekre irányul, amelyeknek tevékenysége hozzájárul a fenti Tanácsi határozatban ismertetett MEDIA Plus Program célkitűzéseinek megvalósításához. A Pályázati Felhívás elmagyarázza, hogyan kell a pályázatot benyújtani a közösségi pénzügyi támogatás megszerzése céljából. 

2. Célkitűzések


2.1
A Program célkitűzései

A fent említett Tanácsi Határozat célkitűzései az alábbiakat tartalmazzák:
-
Az európai audiovizuális és filmművészeti művek promóciójának és mozgásának megkönnyítése és ösztönzése kereskedelmi kiállításokon, vásárokon, illetve audiovizuális fesztiválokon Európában és világszerte, tekintettel arra, hogy az ilyen események fontos szerepet játszhatnak az európai művek promóciójában, és a szakemberek hálózatépítésében;

-
Az európai piaci szereplők hálózati együttműködésének előmozdítása, a nemzeti állami vagy magán promóciós testületeknek az európai és nemzetközi piacokon végzett közös tevékenységének támogatása révén.


2.2 
A támogatási rendszer célkitűzései: ‘Audiovizuális fesztiválok’ 

A MEDIA Plus Program rendszer célja az olyan innovatív európai audiovizuális fesztiválok támogatása, amelyeket a MEDIA Plus Programban résztvevő országokban rendeznek, amelyek jelentős mértékben európai műveket támogatnak és vetítenek európai audiovizuális szakemberek, illetve a nagyközönség részére, s amelyek  partnerként működnek együtt más európai audiovizuális fesztiválokkal. 


2.3
A Pályázati Felhívás prioritásai: 

A Bizottság támogatja az olyan Európai Audiovizuális Fesztiválokat, amelyek:

· rendezvényükön belül nagy hangsúlyt fektetnek az európai művekre, különös tekintettel az alacsony gyártási kapacitással rendelkező országokból származó művekre, 

· előrehaladásról tesznek tanúbizonyságot azon a téren, hogy a fesztivál programjában egyre több teret biztosítanak a nem hazai európai műveknek, illetve haladást mutatnak a fenti nem hazai művek sokszínűsége terén,
· intézkedéseket tesznek abból a célból, hogy biztosítsák nem hazai európai szakemberek részvételét,
· Intézkedéseket dolgoznak ki abból a célból, hogy biztosítsák a fiatal nézők részvételét,
· előrehaladást mutatnak a nézőkre gyakorolt átfogó hatás terén,  
· konkrét, reális és stratégiai fejlődést mutatnak művészeti, szervezési és pénzügyi téren.
3. Naptár

A pályázati jelentkezéseket az alábbi határidőkig kell beküldeni a Bizottság részére (az időben történő feladás bizonyítékául a postai bélyegző szolgál):

2005. szeptember 1. azon projektek esetében, amelyek kezdete 2006. április 28. és 2006. augusztus 31. közé esik.

2005. december 1. azon projektek esetében, amelyek kezdete 2006. szeptember 1. és 2007. május 31. közé esik.
(Lásd ennek a Pályázati Felhívásnak a 13. pontját, amelyben részletesen ismertetjük, milyen eljárást kell követni a pályázati jelentkezés benyújtásakor.)

Jelen Pályázati Felhívásunk csak azokra a projektekre vonatkozik, amelyek 2006. április 28. és 2007. május 31. között kezdődnek. A fenti ‘támogatható időszak,’ meghosszabbítása nem lehetséges.

A pályázókat a lehető leghamarabb (rendszerint a benyújtási határidőt követő tizenkét héten belül,) értesítik arról, hogy a Bizottság megítélt-e a részükre pénzügyi támogatást. A fenti döntés végleges. 

Amennyiben a pályázati jelentkezés sikertelen, a Bizottság a lehető leghamarabb, írásban értesíti a pályázót a döntés okairól, tekintettel a jelen Pályázati Felhívásban megadott szempontokra.

A sikeres pályázóknak a Bizottsággal megkötendő megállapodást ajánlanak fel, amelynek megkötése a lehető leghamarabb történik a pénzügyi hozzájárulás ideiglenes elkülönítését követő költségvetési revíziók kézhezvétele és jóváhagyása után. (A várható kifizetési menetrendet lásd lejjebb a 9.1. pontban.) 

A projekt költségvetésében szereplő bármely költség támogathatósági időszaka azokra a költségekre korlátozódik, amelyek a pályázó fesztivál kezdő időpontja előtt 10 hónappal, illetve 2 hónappal a fesztivál záró időpontja után merülnek fel.

A sikeres pályázókkal kötött megállapodást követően a rendezvény után a lehető leghamarabb, és a Bizottsággal megkötött megállapodásban meghatározott támogatható költségidőszak végső időpontját követő három hónapon belül meg kell küldeni a Tevékenységi és Pénzügyi Zárójelentést. 

4. Rendelkezésre álló költségvetés

Pályázati Felhívásunk értelmében a társfinanszírozott projektek rendelkezésére álló maximális
költségvetés 2.2M €. 

A Bizottság fenntartja a jogot arra, hogy ne különítse el a teljes fenti költségvetést.
A Bizottság hozzájárulása projektenként nem haladhatja meg az összes támogatható költség 50%-át (amint azt a lenti 9. pont meghatározza.) Azon projektek, amelyek az európai nyelvi és kulturális sokszínűséget ösztönzik– azaz, különös figyelemmel kezelik az alacsony produkciós kapacitással rendelkező országokból származó műveket – pályázhatnak az összes költség 60%-át elérő támogatásra. 

Pályázati Felhívásunk értelmében a projektenként kapható maximális hozzájárulás €35,000. (Az elfogadott pályázatokhoz nyújtott hozzájárulás rendszerint  nem kevesebb, mint  €10,000.)

Az odaítélendő pénzügyi támogatás összege a rendelkezésre álló költségvetési források keretén belül kerül meghatározásra (figyelembe véve a projekt költségeit és jellegét (a kiválasztási és odaítélési szempontoknak megfelelően).

5. Alkalmassági szempontok

Azok a pályázati jelentkezések minősülnek alkalmasnak, és kerülnek kiértékelésre, amelyek az összes alábbi szempontnak megfelelnek.

5.1 Támogatható szervezetek

Pályázati Felhívásunk csak európai szervezetekre vonatkozik.

Európai szervezetek alatt magánvállalatokat, non-profit szervezeteket, egyesületeket és jótékonysági szervezeteket, alapítványokat, önkormányzatokat, stb. értünk. A pályázók KÖTELESEK naprakész okiratokat és bejegyzési dokumentumokat benyújtani, beleértve azok minden módosítását, valamint valamennyi részvényes/igazgató/igazgatótanácsi tag teljeskörű, naprakész listáját, stb., amely a fenti személyek állampolgárságát igazolja.

5.2 Támogatható országok

Európai szervezetek alatt olyan jogi személyeket értünk, amelyek valamely alábbi országban kerültek bejegyzésre, illetve onnan származnak (onnan származó személyek/részvényesek irányítják):

- 
az Európai Unió tagállamai

- 
az Európai Gazdasági Megállapodás MEDIA Plus Programban résztvevő országai
(Izland, Liechtenstein és Norvégia)
- 
A 2000/821/EC Határozat 11. cikkében foglalt feltételeknek megfelelő országok (jelenleg Bulgária.)

5.3 Támogatható tevékenységek

A pályázati jelentkezéseket olyan európai szervezetek nyújthatják be, amelyek a MEDIA Programban részvevő országok területén rendeznek meg audiovizuális fesztiválokat. (lásd az 5.2 pontot) ‘Audiovizuális Fesztivál’ alatt azt értjük, hogy programjában eredeti művek szerepelnek (játékfilmek, dokumentumfilmek, rajzfilmek, rövid- és játékfilmek minden formátumban, beleértve az új médiát is.) Nem támogathatók az olyan fesztiválok, amelyek  olyan témájú művekre összpontosítanak, mint az archeológia vagy az antropológia, orvostudomány, ornitológia, tudomány, a környezet, turizmus, sport és reklám, illetve élő közvetítés, vagy zenés videó.

Pályázati Felhívásunk csak azokra az audiovizuális fesztiválokra vonatkozik, amelyek 2006. április 28. és 2007. május 31. között kezdődnek.

Pályázati Felhívásunk csak azokra az audiovizuális fesztiválokra vonatkozik, amelyek a teljes fesztiválprogram legalább 70%-ban európai filmeket vetítenek. A fenti filmeknek legalább tíz, a MEDIA Programban résztvevő országot kell reprezentálniuk. 

Megjegyzés: európai film alatt a Tagállamokból, illetve az olyan országokból származó filmeket értjük, amelyek az 1989/10/31-i 89/552/EC sz. Tanácsi Irányelv 6. cikkében  foglaltaknak megfelelnek, amely irányelv a Tagállamok egyes törvényi, szabályozó, illetve adminisztratív rendeleteinek koordinációjára irányul, amelyeknek tárgya a televíziós műsorsugárzási tevékenység, az Európai Parlament és a Tanács 1997 június 30-i, 97/36/EC módosító irányelvének megfelelően: 

(http://europa.eu.int/eur-lex/en/consleg/pdf/1989/en_1989L0552_do_001.pdf  illetve
http://conventions.coe.int/Treaty/Commun/ChercheSig.asp?NT=132&CM=1&DF=7/29/04&CL=ENG)

5.4 Támogatható pályázatok

A pályázatokat a vonatkozó határidőig kell benyújtani. (Az időben történő feladás bizonyítéka a postai bélyegző.)

Csak azokat a pályázati jelentkezéseket vesszük figyelembe, amelyeket az 1. sz. Mellékletben található hivatalos Jelentkezési Lapok, köztük a Hivatalos Összesített Költségvetési Nyomtatvány felhasználásával nyújtanak be. 

Amennyiben ugyanaz a szervezet, ugyanazon Pályázati Felhíváson belül különböző fesztiválokat szervez, minden egyes különálló projekt esetében külön pályázatot kell benyújtani.

A pályázatoknak a fesztivál egészét ismertetniük kell, s csatolniuk kell a teljes fesztivál statisztikáit és költségvetését, amelyre a támogatást igénylik. 

A pályázatoknak kötelező:

· tiszteletben tartani a jelen útmutatót, és a pályázatokat pontosan, teljes körűen kell kitölteni, 

· részletes, kiegyensúlyozott és korrekt költségvetést kell benyújtani, a jelen pályázati felhívás 9. és 13. pontjában megfogalmazott valamennyi feltétel tiszteletben tartásával,

· a pályázatoknak tartalmazniuk kell a jogi és pénzügyi információkkal kapcsolatos valamennyi nyilatkozatot, (I. sz. Melléklet) 

· tartalmazniuk kell az Ellenőrző Listában megadott valamennyi dokumentumot (I. sz. Melléklet)

6. Kizárási szempontok

A pályázóknak igazolniuk kell, hogy nem alanyai az Európai Közösségek költségvetéseire vonatkozó Pénzügyi Szabályzat 93. és 94. cikkében definiált helyzeteknek (EK Tanácsi Határozat, Euratom sz. 1605/2002, 2002. június 25.) A fenti helyzeteket az alábbiakban ismertetjük:

Pályázati Felhívásunk értelmében kizárásra kerülnek az alábbi pályázók:

(a) amelyek csődbe mentek vagy felszámolás alatt állnak, ügyeiket a bíróságok intézik, hitelezőikkel megállapodtak, üzleti tevékenységüket felfüggesztették, a fentiek miatt eljárás alatt állnak, vagy hasonló eljárásból fakadóan a fentiekhez hasonló helyzetben vannak a hazai törvények vagy rendszabályok értelmében;

(b) szakmai viselkedésükkel kapcsolatos jogsértés miatt jogerősen elítélték;

(c) súlyos szakmai vétségben bűnös, amely a szerződő hatóság által elfogadott bármely eszközzel bizonyított; 

(d) nem tettek eleget a társadalombiztosítási hozzájárulással kapcsolatos fizetési kötelezettségeiknek, illetve adófizetési kötelezettségeiknek azon ország törvényi előírásainak megfelelően, ahol a cégalapítás történt, illetve a szerződő hatóság országának, valamint annak az országnak a törvényi előírásai szerint, ahol a projektet végrehajtják;

(e) olyan jogerős ítélet alanyai, amelynek tárgya csalás, korrupció, bűnszervezetben való részvétel, illetve bármely olyan egyéb illegális tevékenység, amely a Közösség pénzügyi érdekeire nézve hátrányos;

(f)
egy másik támogatás odaítélési eljárást, illetve közösségi költségvetésből finanszírozott beszerzési eljárást követően a szerződést súlyosan megszegték, mert elmulasztották betartani a szerződéses kötelezettségeiket.

Nem részesülhetnek támogatásban azok a pályázók, amelyek az odaítélési eljárás időtartama alatt az alábbi helyzetek valamelyikében érintettek:

(a)
érdekellentét alanyai;

(b)
a Bizottság által a részvétel feltételeként kért információk vonatkozásában valótlan adatok benyújtásában vétkesek, illetve a fenti információk közlését elmulasztják. 
A Bizottság adminisztratív és pénzügyi büntetést róhat ki azokra a pályázókra, amelyeket hamis nyilatkozattételben találnak vétkesnek, illetve amelyek valamely korábbi szerződés vagy versenypályázat során a Pénzügyi Szabályzat 93-96. cikkei szerint szerződéses kötelezettségeiket súlyosan megszegték.

A fenti szempontok betartásának céljából a pályázónak becsületbeli nyilatkozatot kell aláírnia, mely szerint nem alanya a 93. és 94. cikkben meghatározott egyik helyzetnek sem. Ez a nyilatkozat az I. sz. Mellékletben található a Jelentkezési Lap részeként.

7.
Kiválasztási szempontok

A kiválasztási szempontok felmérik, hogy a pályázó kapacitásai lehetővé teszik-e annak a projektnek a teljesítését, amelyre a támogatást kérik:

A pályázóknak stabil és elégséges pénzügyi forrásokkal kell rendelkezniük ahhoz, hogy tevékenységüket a támogatást igénylő projekt teljes időtartama alatt fenntartsák.

A pályázóknak megfelelő szakmai képesítéssel és tapasztalattal kell rendelkezniük ahhoz, hogy sikeresen menedzseljék azt a projektet, amelyre a támogatást kérik.

A pályázóknak  becsületbeli nyilatkozatot kell benyújtaniuk (kitölteniük és aláírniuk), amely azt igazolja, hogy rendelkeznek azzal a pénzügyi és működési kapacitással, amely a támogatást igénylő projekt céljaira és sikeres megvalósításához szükséges. A mintanyilatkozat az I. sz. Melléklet Jelentkezési Lapjaiban megtalálható.

Az adminisztratív és stábköltségek nem haladhatják meg a projekt teljes költségeinek 40%-át, és ezeket a költségeket minimális szinten kell tartani.

7.1
Működési kapacitás

A pályázó működési kapacitásának megítélése céljából a pályázónak, a pályázat részeként, az alábbi dokumentumokat kell rendelkezésre bocsátania:

· a vállalat jogi képviselőjének hivatalos önéletrajza;
· azon személy(ek) hivatalos önéletrajza, aki(k) a projekt vezetője, illetve a projekt megvalósításában kulcsszerepet töltenek be (például programszerkesztők, adminisztratív stáb, oktatási tisztviselők, stb. );
· a pályázó utóbbi három évben végzett tevékenységei, és egy fejlesztési terv a következő három évben végrehajtandó művészeti, szervezeti és pénzügyi stratégiára vonatkozóan, amelynek célja a rendezvény kapacitásának és vonzásának fenntartása és továbbfejlesztése.

7.2 Pénzügyi kapacitás

A pályázó pénzügyi kapacitásának kiértékelése céljából valamennyi pályázónak, pályázata részeként, rendelkezésre kell bocsátania az alábbi dokumentumokat:

-
A teljes eredménykimutatás legutóbbi, hitelesített és auditált példánya, beleértve a mérleg egy példányát is. 

-
A Jelentkezési Lapban található Pénzügyi Kapacitás Nyomtatvány pontosan és teljeskörűen kitöltve a legutóbbi rendelkezésre álló teljeskörű és hitelesített számlák alapján. A pályázónak igazolja, hogy a fenti adatok pontosak és ellenőrizhetők. A fenti információkat arra használják fel, hogy értékeljék a pályázó pénzügyi stabilitását és társfinanszírozási kapacitását.

· A banki azonosító nyomtatvány (lásd az I. sz. Mellékletben), a pályázó által rendben kitöltve, és a bank által hitelesítve. Ennek a nyomtatványnak mind a pályázó, mind a bank képviselőjének eredeti aláírását kell tartalmaznia. 

· A szponzor szerződések másolatát valamennyi társfinanszírozási bevételre vonatkozóan mellékelni kell a pályázati költségvetéshez. Amennyiben az ilyen megállapodások a jelentkezés időpontjában nem állnak rendelkezésre, a pályázó szervezet jogi képviselője által aláírt garancialevelet kell mellékelni, amely részletezi a várható forrásokat, és minden olyan jövedelem összegét, amelyekre vonatkozóan nem állnak rendelkezésre a társfinanszírozási dokumentumok. A garancialevélnek garantálnia kell a várható hozzájárulások teljes összegét (készpénz és természetbeni hozzájárulások) a pályázó saját forrásai alapján. A minta garancialevél az I. sz. Mellékletben megtalálható.

A pénzügyi kapacitás kiértékelése nem vonatkozik magánszemélyek és állami szervezetek pályázataira  (állami finanszírozásra jogosult szervezetekre,) illetve nemzetközi szervezetekre.

Megjegyzés: Amennyiben a benyújtott dokumentumok alapján a Bizottság úgy találja, hogy a pályázó pénzügyi kapacitása nem kielégítő, a Bizottság az alábbi döntéseket hozhatja:

· Elutasítja a pályázatot.

· Kiegészítő információkat kér.

· Olyan szerződést ajánl, amely pénzügyi hozzájárulást tartalmaz, de nem tartalmaz előfinanszírozást (azaz, amelynek értelmében a teljes hozzájárulás összegét a rendezvény után benyújtandó Zárójelentés jóváhagyását követően fizetik ki.)

8.
A támogatás odaítélésének szempontjai

Az Európai Bizottság az alábbi szempontok figyelembe vételével dönt a támogatások odaítéléséről, az alábbi súlyozás szerint:

Valamennyi alkalmas pályázatot az alábbi odaítélési szempontok szerint rangsorolnak.
	A projekt európai dimenziója 

A fesztiválon vetített európai és nem hazai programok aránya. A vetített európai művek földrajzi sokszínűsége, valamint az európai szakmai látogatók aránya és sokfélesége. Fejlődés a nem hazai európai művek arányaiban a teljes fesztivál programban a fesztivál utóbbi három évében, továbbá a fesztivál következő évének előirányzott programjában. Továbbá, a más európai fesztiválokkal kiépített együttműködés szintje, amely lehet például a pályázó részvétele európai fesztiválok hálózatában, amelyben a résztvevők között van legalább 10, a MEDIA Programban résztvevő állam, és/vagy a kétoldalú megállapodások egyéb európai fesztiválokkal, legalább három másik olyan államból, amely részt vesz a MEDIA Programban. 

	40%

	Az európai audiovizuális művek promóciójára és forgalmára gyakorolt hatás 

Eladási adatok. A fesztivál által alkalmazott mechanizmusok az európai audiovizuális művek piacra jutásának megkönnyítésére. A pályázó aktív politikája a bemutatott európai művek promóciójának és forgalmazásának ösztönzésére.


	15%

	Kulturális sokszínűség

Azon művek promóciójára irányuló tevékenységek, amelyek alacsony produkciós kapacitással rendelkező országból származnak, illetve fiatal szakemberek munkái. A fenti fiatal szakemberek piacra jutásának megkönnyítésére irányuló tevékenységek. Az interkulturális párbeszéd (például mediterrán). 


	15%

	A Program minősége és innovatív jellege 

A be nem mutatott művek aránya. A program nagyságrendje, jellege és eredeti jellege más európai fesztiválokhoz viszonyítva. A program szerkezete. A fesztiválon bemutatott műfajok sokszínűsége. A tevékenységek innovatív aspektusa, mind a pályázó saját fesztiváljának fejlődését tekintve, mind más európai fesztiválokkal összehasonlítva.


	10%

	Filmszakmai részvétel 

A pályázó által szakmai látogatottság fejlődése a legutóbbi három fesztiválon, illetve azon a fesztiválon, amelyre a támogatást igénylik. Figyelmet fordítunk a fenti résztvevők pán-európai jellegére.


	10%

	A nézőkre gyakorolt hatás

A közönség nagyságrendje. A nézőkre irányuló intézkedések, azzal a céllal, hogy növeljék az európai audiovizuális produkciók közönségének számát és tudatosságát. 


	10%


Megjegyzés: Pályázati Felhívásunk szempontjából valamennyi, a MEDIA Programban résztvevő ország (az 5.2 pont definíciója szerint) alacsony produkciós kapacitással rendelkező országnak számít, a következők kivételével: Franciaország, Németország, Olaszország, Spanyolország és az Egyesült Királyság.

9.
Pénzügyi Feltételek
A jelen pályázati felhívás keretében nyújtott pénzügyi hozzájárulás vissza nem térítendő támogatás formájában történik, a 2000/821/EC Tanácsi Határozat 6. cikkében foglaltaknak megfelelően.

A közösségi vissza nem térítendő támogatások célja olyan projektek megvalósításának ösztönzése, amelyek a társfinanszírozásnak köszönhetően működnek. A Bizottság kiegészíti a pályázó által vállalt, a nemzeti, regionális, stb. állami finanszírozást és magán szponzorációt.

Pusztán azzal, hogy valamely pályázót kiválasztja, a Bizottság nem köteles beleegyezni az igényelt támogatás szintjébe. A hozzájárulás odaítélése nem jelent jogot támogatás elnyerésére a következő években.

Az odaítélt összeg semmilyen körülmények között nem haladhatja meg az igényelt összeget.

Bármilyen összeg, amelyet a pályázati költségvetésben ‘saját befektetés’ címszó alatt tüntetnek fel, határozottan biztosítottnak értelmezzük.
A Pályázó köteles részletes adatokat közölni és az igazoló dokumentumokat csatolni minden egyes bevétel esetében, amelyet az Előzetes Költségvetés nyomtatvány vonatkozó kategóriái tartalmaznak. Világosan meg kell különböztetni a készpénzes és “természetbeni” hozzájárulásokat.

Megjegyzés: Bármely olyan költség, amely nem eredményez pénzügyi kiadást a kedvezményezett részéről, “természetbeni” költségnek minősül. A “természetbeni” hozzájárulások és költségek nem támogathatók, és nem illeszthetők be a támogatható költségek költségvetésébe, de figyelembe vesszük ezeket az átfogó költségvetés kiértékelésekor, s ezért ezeket kötelező feltüntetni az Összesített Költségvetési Nyomtatvány megfelelő rovataiban, minden egyéb közösségi pénzügyi szabály függvényében.

Az eurozóna tagországaiból származó pályázóknak költségvetésüket és jelentéseiket kizárólag euróban kell benyújtaniuk.

Minden egyéb pályázónak euróban és hazai pénznemben is be kell nyújtania költségvetését. Az Összesített Költségvetési Nyomtatványon alkalmazott konverziók esetében a pályázat benyújtásának hónapja elején érvényben lévő hivatalos árfolyamot kell alkalmazni, öt tizedesjegy pontossággal. A fenti árfolyamok beszerezhetők a MEDIA Ügyfélszolgálatoknál és helyi irodáknál, valamint az Európai Bizottság weboldalán (http://europa.eu.int/comm/budget/inforeuro/files.htm) Bármely benyújtandó záró költségvetés esetében azt a hivatalos árfolyamot kell alkalmazni, amely a jelentés elkészültének hónapja elején volt érvényben. A pontos árfolyamot meg kell adni az Összesített Költségvetési Nyomtatványban rendelkezésre álló helyen.

A pályázóknak figyelembe kell venniük, hogy a deviza konverziókat tételről tételre el kell végezni, s minden egyes költségvetési rovat részösszegét és végösszegét tételenként ki kell számítani a konvertált euró összegekből (nem csak egyszerűen konvertálni a hazai pénznemben megadott részösszegekből,) hogy mind a hazai pénznemben, mind az euróban megadott költségvetés koherens és teljesen pontos legyen. Feltétlenül javasoljuk a pályázóknak, hogy egyszerű kalkulátoron ellenőrizzék újra az automatikus számításokat.

Valamennyi euróban kalkulált részösszeget és végösszeget a legközelebbi euró összegre kell kerekíteni (azaz, €300,000.49 = €300,000 és €300,000.50 = €300,001.)

Az átfogó költségvetésnek kiegyenlítettnek kell lennie. A költségvetés szerkezetét, illetve a pályázati költségvetésbe illeszthető költségek kategóriáit a későbbiekben definiáljuk.

A pályázati költségvetésnek tartalmaznia kell a projekt valamennyi forrását és a projekthez igényelt hozzájárulások várható értékét. 
Abban az esetben, ha a szervezetnek nem áll módjában visszaigényelni a projekt költségeinek áfáját, akkor a fenti összegeket fel lehet tüntetni az összesített költségvetési nyomtatványban, feltéve, hogy ezeket részletezik, és rendben megindokolják. A Pályázónak meg kell adnia, hogy a költségvetésben közölt összegek (bevételek és költségek) ÁFA-val vagy ÁFA nélkül kerültek kiszámításra.
Semmilyen bizottsági hozzájárulás nem hozhat létre semminemű profitot a hozzájárulás kedvezményezettje részére. (A profit úgy definiálható, hogy az elért bevétel meghaladja a költségeket.) Bárminemű profit a véglegesen odaítélt támogatás arányos csökkentését eredményezi.

A Jelentkezési Lapon megadott bankszámlának lehetővé kell tennie a Bizottság általi támogatások azonosítását. Amennyiben a fenti számlára befizetett hozzájárulás bármilyen kamatot vagy annak megfelelő profitot hoz létre (annak az országnak a vonatkozó hazai törvényei szerint, ahol a számla található,) a fenti kamatot vissza kell fizetni a Bizottságnak a támogatás egyenlegének kifizetésekor.

A projekt teljes összege, illetve a csatolt Ideiglenes Támogatható Költségvetés különféle rovataiban megadott összegek irányösszegeknek minősülnek. Bármely Záró Pénzügyi Jelentés benyújtásakor a pályázónak részletesen meg kell adnia a ténylegesen felmerült összes költséget. (A fenti záró költségvetést jóváhagyott könyvvizsgálónak kell hitelesítenie.) A pályázó tehát bármely beadott költségvetést módosíthat, feltéve, hogy a fenti módosítások nem érintik a működés alapvető célját, és az összes módosítás nem haladja meg a teljes költségvetés, vagy a vonatkozó támogatható költségvetés rovat  15%-át. Amennyiben az előirányzott módosítás 15%ot meghaladó módosítást jelent a teljes költségvetésben, illetve egy adott támogatható költség rovatban, a pályázónak a módosítás előtt be kell szereznie a Bizottság előzetes írásbeli jóváhagyását.

Semmilyen költséget nem lehet eltérő költségkategóriában feltüntetni a záró elszámoláskor, ha az előzőleg a költségvetés másik kategóriájában szerepelt.

9.1
Kifizetési eljárás

Ha egy pályázatot a Bizottság jóváhagy, akkor a Bizottság és a kedvezményezett pénzügyi megállapodást köt (euróban), amelyben részletezik a támogatás feltételeit és a bizottsági támogatás mértékét. A fenti megállapodás eredetei példányait alá kell írni, és vissza kell küldeni a Bizottság részére, s a Bizottság lesz az utolsó aláíró fél. 

A bizottság hozzájárulás kifizetése rendszerint két részletben történik: 

A hozzájárulás 75%-át a megállapodás mindkét fél általi aláírásának dátumát, és a szükséges garanciák kézhezvételét követő 45 napon belül fizetik ki. Ennek a kifizetések az a célja, hogy biztosítsa a kedvezményezett pénzforgalmát. 

A fennmaradó tétel kifizetésére az átfogó tevékenységi beszámoló, a projekt végleges költségeit és bevételeit részletesen taglaló, jóváhagyott könyvvizsgáló által hitelesített pénzügyi zárójelentés, valamint a fesztiválon vetített végleges európai programmal kapcsolatos nyilatkozat Bizottság általi jóváhagyását követő 45 napon belül kerül sor (a könyvvizsgálói szolgáltatás költsége beilleszthető a projekt költségvetésébe). 

Azzal a céllal, hogy a Bizottság jóváhagyja a kifizetést, a pályázóktól kiegészítő információkat kérhetnek a tevékenységi beszámoló és a részletes végleges költségek és bevételek benyújtásakor. 

A végleges támogatás összege a kedvezményezett oldalán, a támogatható költség időszakban ténylegesen felmerült költségektől, valamint a végül megszerzett társfinanszírozás szintjétől. Előfordulhat, hogy a kedvezményezettet felkérik, hogy utólag fizesse vissza az előfinanszírozás részeként már kifizetett  többletet.

9.2
A számlák auditálása
Bármilyen ‘menedzsment kockázat’ esetén kérhetik azt a pályázótól, hogy számláit külső könyvvizsgáló hitelesítse a teljes kifizetés biztosításához (az auditálást jóváhagyott könyvvizsgálónak kell elvégeznie). Ilyen esetekben a könyvvizsgálói jelentést a kifizetési igényhez kell csatolni annak igazolására, hogy a kérdéses számlák valódiak, pontosak, és megfelelően indokolhatóak.

9.3
Kettős finanszírozás

Egy projektre ugyanabból a bizottsági költségvetésből csak egy támogatás ítélhető oda ugyanannak a kedvezményezettnek. A pályázó által benyújtott projekt nem részesülhet kettős finanszírozásban. A pályázóknak fel kell tüntetniük (a pályázati jelentkezésben,) minden egyéb, pénzügyi támogatásra irányuló, az Európai Intézményekhez ugyanabban az évben benyújtott, vagy benyújtandó pályázati jelentkezést, és minden támogatásnál fel kell tüntetni az illetékes közösségi programot, és a támogatás összegét.

9.4
A projekt alkalmasságára vonatkozó általános feltételek 

Abból a célból, hogy beilleszthetőek legyenek a jelen Pályázati Felhívás keretében a Bizottságnak benyújtott pályázati jelentkezésbe, illetve végleges költségvetésbe, valamennyi költségre vonatkoznak az alábbiak:

-
a költségeket a Hivatalos Összesítő Költségvetés Nyomtatványon kell részletezni (megtalálható a Pályázati Felhívás I. sz. Mellékletében);

-
a költségeknek ésszerűeknek, és a projekt megvalósításához szükséges költségeknek kell lenniük, összhangban kell lenniük a jó pénzügyi menedzselés elveivel, nevezetesen a költséghatékonyság elvével; 

· a költségeknek a támogatható költség időszakban kell felmerülnie (a rendezvény kezdetét megelőző 10 hónaptól a rendezvény zárását követő 2 hónapig;)

· a költségeknek ténylegesen a kedvezményezett oldalán kell felmerülniük, azokat rögzíteni kell a kedvezményezett számláiban a vonatkozó könyvelési elveknek megfelelően, s azokat a nemzeti pénzügyi és társadalombiztosítási szabályoknak megfelelően be kell jelenteni, 

· a költségeknek azonosíthatónak és ellenőrizhetőnek kell lenniük, bizonylatokkal alátámasztva arra nézve, hogy a költségek a támogatható költségek kategóriájában merültek fel (lásd a 9.5. pontot lejjebb.)

A kedvezményezett könyvelési eljárásainak lehetővé kell tenniük a támogatott projekttel kapcsolatosan felmerült költségek és bevételek összeegyeztetését a vonatkozó igazoló bizonylatokkal, illetve a szervezet számláival.

A (használt vagy új) berendezések vásárlásával kapcsolatos költségek támogathatók, amennyiben az amortizációt a vonatkozó könyvelési elvek alapján feltüntetik. Csak az amortizált költség támogatható (a támogatható költség időszakban). 

9.5
A támogatható költségekre vonatkozó általános feltételek (Összpontosított menedzsment eljárás)

A támogatást az összpontosított menedzsment eljárást követően különítik el. 

A fenti eljárás értelmében, habár a támogatást a teljes projekt, és annak átfogó költségvetése alapján különítik el, minden odaítélt pénzügyi hozzájárulást valamilyen konkrét támogatható költség kategóriára irányul.

A fenti eljárásnak megfelelően, csak a következő kiadási kategóriák támogathatók:

· Berendezések bérlése

· Kommunikációs és reklámköltségek (beleértve a hirdetési, kommunikációs és publikációs költségeket)

· Kópiák szállítási költségei (kizárólag a fesztivál alatt vetített kópiák esetében)

· Feliratozási és fordítási költségek 

A pályázók választhatják az egyik, illetve valamennyi költség kategóriát. A választást a Hivatalosan Támogatható Költségek Költségvetési Nyomtatványon kell megadni.

A Pályázóknak azonban teljeskörű, átfogó költségvetést kell benyújtaniuk ahhoz, hogy a projektet ki lehessen értékelni, nevezetesen a pénzügyi kapacitást, a költséghatékonyságot, valamint a fenti 9.4. pontban meghatározott általános támogathatósági feltételek betartását.

A Hivatalos Összesítő Költségvetés Nyomtatvány tehát (az I. sz. Mellékletben), amelyet teljeskörűen ki kell tölteni, két részre van bontva: a Támogatható Költségek Költségvetése (1. rész), és az Átfogó Költségvetés (2. rész) 

A Támogatható Költségek költségvetésnek (1. rész) a fent megadott támogatható költségek kategóriájában felmerült valamennyi kiadás jellegét és részletes lebontását kell tartalmaznia.

Az Átfogó Költségvetés (2. rész) tartalmazza a projekttel kapcsolatos valamennyi bevétel és kiadás összegzését (beleértve a Támogatható Költségek Költségvetésben megadott költségek részösszegeit is, az átfogó költségvetés kiegyensúlyozottságának biztosítása céljából.)

A részletes támogatható költségek költségvetésben (1. rész) megadott támogatható költségek részösszegeinek konzisztensnek kell lenniük az átfogó költségvetésben megismételt (2. rész) vonatkozó részösszegekkel és végösszegekkel.

9.6
A Támogatható Költségekre vonatkozó specifikus szabályok (1. rész)

A következő részek részletesen ismertetik azoknak a költségeknek a jellegét, amelyeket be lehet illeszteni a Hivatalosan Támogatható Költségek Költségvetési Nyomtatványba. Szerkezetének és számozásának követnie kell a Hivatalosan Támogatható Költségek Költségvetési Nyomtatványét.

A költségvetésnek ebbe a részébe nem lehet beilleszteni személyzeti költségeket.

A Támogatható Költségek Költségvetésnek részletesen lebontva kell tartalmaznia a kiadások támogatható kategóriájába tartozó minden egyes támogatható költség jellegét és összegét. Az €5000 összeget meghaladó valamennyi költség jellegét részletesen le kell bontani ebben a részben, a hivatalos összesített költségvetési nyomtatványon belül. (A pályázóknak meg kell adniuk az anyagok mennyiségét, mértékegységét és egységárát, a megvásárolt reklámfelületek jellegét, a berendezések bérletével kapcsolatos időtartamokat, világosan fel kell tüntetni a harmadik fél által nyújtott szolgáltatások jellegét, stb.) Minden egyes tételt külön kell részletezni a költségvetés támogatható költségek rovatában, az előirányzott költség típusa szerint.

A Támogatható Költségek Költségvetésben megadott költségeket az alábbi költségvetési kategóriák szerint kell részletezni, s a jelentkezéssel együtt kell kitölteni és benyújtani az I. sz. Mellékletben található hivatalos Összesített Költségvetési Nyomtatvány felhasználásával. 

BERENDEZÉSEK BÉRLÉSE
Berendezések bérlése ( az Összesített és Támogatható Költségek Költségvetési Nyomtatványok 4.2. pontja)
A vetítő berendezések bérlésével, szállításával, a fesztivál elhelyezéséhez szükséges kiegészítő szerkezetekkel, és a fesztiválon szükséges kiegészítő irodai berendezésekkel kapcsolatos költségek. 

Az általános adminisztrációhoz szükséges berendezések költségeit, valamint a telefonhívások költségeit az átfogó költségvetés ‘Irodai költségek,’ kategóriájában kell feltüntetni.

Az installációs és karbantartási költségeket az átfogó költségvetés ‘Harmadik fél díjai’ kategóriájában kell megadni. 

KOMMUNIKÁCIÓS ÉS REKLÁM KÖLTSÉGEK

Kommunikációs és reklámköltségek (az Átfogó és Támogatható költségek Összesített Költségvetési Nyomtatványok 5.1 pontja)
A hirdetések tervezésével, kivitelezésével és publikációjával kapcsolatos kiadások (beleértve az óriásplakátokat és cégéreket), valamint a reklámfelületek megvásárlása, a sajtókampányok költségeinek fedezése a projekt megvalósításának időszakában (kérjük megadni a számot, tételt, egységet).

Promóciós anyagok kidolgozása és gyártása (pl. videó előzetes,) amelyeknek célja a figyelem felhívása a projektben résztvevő európai audiovizuális szakemberek tevékenységére.

PR ügynökségek szolgálatainak díja, a fesztivál beharangozásakor és a fesztivál alatt (meg kell adni az igénybevett szolgáltatások időtartamát és jellegét).

Weboldal tervezési, fejlesztési és fenntartási költségei, beleértve az adatbázisok/katalógusok online elérhetőségét az ágazati szakemberek és/vagy a nagyközönség részére.

Publikációs költségek: (az Átfogó és Támogatható Költségek  Összesített Költségvetési Nyomtatványok 5.2 pontja)
A projekt megvalósítása során terjesztésre és/vagy konzultációra szánt nyomtatott és/vagy elektronikus formátumú brosúrák és katalógusok kidolgozásával, fordításával és publikációjával kapcsolatos kiadások. 

A rendezvényhez kapcsolódó kereskedelmi termékek (merchandising) és szóróanyagok költségei nem támogathatók, és az ilyen költségeket a költségvetés ‘Fogyóeszközök.’ rovatában kell feltüntetni. 

A publikációs költségek esetében, az €5000 költséget meghaladó publikációk műszaki leírásán túlmenően olyan részleteket is meg kell adni, mint a nyomtatandó/elkészítendő példányok száma.

KÓPIÁK SZÁLLÍTÁSI KÖLTSÉGEI (az Átfogó és Támogatható Költségek Összesített Költségvetési Nyomtatványok 6. pontja)
Kópiák szállítása: (az Átfogó és Támogatható Költségek Összesített Költségvetési Nyomtatványok 6.2  pontja)
A vetítési kópiák oda-vissza szállításának költségei (a fesztiválra és a fesztiválról). 

Az előzetes, kiválasztási célokat szolgáló kópiák szállítási költségei nem minősülnek támogatható költségnek, és az ilyen költségeket az ‘Irodai költségek’ kategóriában kell feltüntetni.

A vámolási költségeket külön kell feltüntetni a költségvetés támogatható költségeket tartalmazó részében, ahol a szállítmányonkénti átlagos költségeket és a szállítandó filmek becsült számát kell megadni. A biztosítási költségeket az átfogó költségvetés 3b kategóriájában kell feltüntetni: ‘Irodai költségek.’

Feliratozás és fordítás: (az Átfogó és Támogatható Költségek Összesített Költségvetési Nyomtatványok 6.3  pontja)
A fesztiválon, illetve a fesztiválhoz kapcsolódó találkozókon és vitákon vetített művek feliratozási és fordítási költségei.

A fordításhoz szükséges bármilyen berendezés bérlési költségeit a támogatható költségkategóriában kell feltüntetni: ‘Berendezések bérlése’.

Az élő tolmácsolás díjai beilleszthetők ebbe a kategóriába, amennyiben a fenti költségek harmadik felet képviselő tolmácsokkal kapcsolatosan merülnek fel. Részletezni kell a fenti szolgáltatások óraszámát, és a nyelveket.

9.7
Az Átfogó Költségvetésre vonatkozó specifikus szabályok (2. rész)

Ez a rész részletezi azoknak a költségeknek a jellegét, amelyek beilleszthetők a Hivatalos Átfogó Költségvetési Nyomtatványba. Szerkezete és számozása magát a Hivatalos Átfogó Költségvetés Nyomtatványt követi.

Ez a költségvetési rovat azokat a költségeket tartalmazhatja, amelyek megfelelnek a fenti 9.4. pontban megadott Általános Feltételeknek,  s amelyek  a projekthez közvetlenül kapcsolódnak, és a támogatható tevékenységek megvalósításához szükségesek. 

Az összpontosított menedzsment eljárás keretében, a fent ismertetett támogatható költségek kategóriáin kívül eső kiadások nem támogathatók a Bizottság hozzájárulásának kiszámításakor, ám szükségesek a projekt elbírálásához.

Ebben a költségvetési rovatban azonban szerepelnek Támogatható Költségek Költségvetésben megadott részösszegek, az átfogó költségvetés kiegyensúlyozása céljából.

Az Átfogó Költségvetésben szereplő költségeket az alábbi költségvetési kategóriák szerint kell megadni, és az I. sz. Mellékletben található hivatalos Összesített Költségvetési Nyomtatvány felhasználásával kell kitölteni és beadni a pályázati jelentkezéssel együtt:

SZEMÉLYZETI KÖLTSÉGEK (Az Átfogó Költségvetés 1. pontja)

A pályázó szervezet vagy vállalat alkalmazottaival kapcsolatos költségek ( az Átfogó Költségvetés 1.1 pontja)

A személyzeti költségeket a tényleges bruttó fizetések vagy bérek alapján kell kiszámítani beleértve a társadalombiztosítási vagy munkaerőköltségeket. A fenti kalkulációkat a projekthez szükséges munka időtartama alapján kell elvégezni.

A személyzet utazása és napidíja (az Átfogó Költségvetés 1.2. pontja)

A projektben résztvevő személyzet szállás és napidíj költségei felszámíthatók a pályázó belső szabályainak megfelelően, amennyiben azok megfelelnek a pályázó szervezet standard gyakorlatának, illetve nem haladják meg, személyenként és naponként az alábbi táblázatban megadott értékeket. 

Az utazási költségek első osztályú vonatutazásra és turistaosztályú légi utazásra korlátozódnak, a Bizottság által alkalmazott szabályok szerint.

	Ország
	Maximum € per 24 óra.
	Ország 
	Maximum €

per 24 óra.

	Belgium
	150
	Izland
	183

	Dánia
	179
	Liechtenstein
	174

	Németország
	127
	Norvégia
	171

	Görögország
	113
	Bulgária
	157

	Spanyolország
	141
	Cseh Köztársaság
	214

	Franciaország
	130
	Észtország
	129

	Írország
	165
	Ciprus
	100

	Olaszország
	130
	Lettország
	174

	Luxemburg
	143
	Litvánia
	126

	Hollandia
	148
	Magyarország
	136

	Ausztria
	122
	Málta
	86

	Portugália
	143
	Lengyelország
	227

	Finnország
	156
	Románia
	185

	Svédország
	157
	Szlovénia
	148

	Egyesült Kir.
	199
	Szlovákia
	164


HARMADIK FÉL KÖZREMŰKÖDÉSE (Az Átfogó Költségvetés 2. pontja)

Olyan személyek által nyújtott szolgáltatások költségei, akik nem a pályázó szervezet vagy vállalat alkalmazottai: (az Átfogó Költségvetés 2.1 pontja)

Az olyan személyekkel kapcsolatos kiadások, akiket kizárólag a rendezvény időtartamára fogadnak fel, mint például tolmácsok, sajtóattasék, publicisták, hostessek, technikusok, stb.

Harmadik személyek, döntéshozók és újságírók utazása és napidíja: 

(az Átfogó Költségvetés 2.2 pontja)
Az alábbi személyek utazásával és napidíjával kapcsolatos kiadások: Döntéshozók (rendelő szerkesztők, forgalmazók, fesztiválok programfelelősei, vevők, finanszírozók, stb.), akik a projekt vendégei, a fenti 1.2 kategóriában foglalt szabályoknak megfelelően.

KÖZVETETT ADMINISZTRATÍV REZSI ÉS KAPCSOLÓDÓ KÖLTSÉGEK 

(az Átfogó Költségvetés 3. pontja) 

A közvetett költségeket (3.1 és 3.2 kategóriák) minimális szinten kell tartani, és nem haladhatják meg az összes közvetlen költség (azaz az összes egyéb készpénzes költség) 7% -át.

Helyszin és kapcsolódó költségek: (az Átfogó Költségvetés 3.1 pontja)

A bérléshez, biztosításhoz, adminisztrációs és menedzselési kiadásokhoz kapcsolódó költségek, stb.

Irodai költségek: (az Átfogó Költségvetés 3.2 pontja)

A telefonnal, postai szolgáltatásokkal, fénymásolással, adatbázisokkal kapcsolatos kiadások és IT költségek, stb. 

Fogyóeszközök: (az Átfogó Költségvetés 3.3 pontja)

A fogyóeszközökkel kapcsolatos megengedhető kiadásoknak az olyan anyagok, merchandising cikkek, áruk vagy berendezések megvásárlásához, gyártásához, vagy javításához kell kapcsolódniuk, amelyeknek várható élettartama  nem hosszabb, mint a projekt időtartama.

HELYSZÍNEK ÉS BERENDEZÉSEK BÉRLÉSE (az Átfogó Költségvetés 4. pontja)

Vetítési helyszínek bérlése: (az Átfogó Költségvetés 4.1 pontja)

A mozik és/vagy helyszínek bérlésével kapcsolatos kiadások a projekt tárgyát képező rendezvény időtartama alatt. Meg kell adni a bérelt helyszínek kapacitását, valamint világosan meg kell különböztetni a mozik és egyéb kiegészítő helyszínek bérleti költségeit.

Berendezések bérlése: (az Átfogó Költségvetés 4.2 pontja)

Az Átfogó Költségvetésben csak a Támogatható Költségek Költségvetésben részletesen megadott költségek részösszegeit kell újra megadni (lásd lejjebb.)

HIRDETÉSI ÉS PROMÓCIÓS KÖLTSÉGEK (az Átfogó Költségvetés 5. pontja)

Kommunikációs és reklám költségek: (az Átfogó Költségvetés 5.1 pontja)
Az Átfogó Költségvetésben csak a Támogatható Költségek Költségvetésben részletesen megadott költségek részösszegeit kell újra megadni (lásd lejjebb).

Publikációs költségek: (az Átfogó Költségvetés 5.2 pontja)
Az Átfogó Költségvetésben csak a Támogatható Költségek Költségvetésben részletesen megadott költségek részösszegeit kell újra megadni (lásd lejjebb).

PR tevékenységek: (az Átfogó Költségvetés 5.3 pontja)

A szervezetnek a fesztivál céljaira rendezett sajtókonferenciákkal, szakmai találkozókkal és társasági eseményekkel kapcsolatos kiadásai, amelyeknek célja a figyelem ráirányítása az európai audiovizuális szakemberek tevékenységére. 
Versenyek és díjak (az Átfogó Költségvetés 5.4 pontja)

A kedvezményezett részéről ténylegesen felmerült, készpénzes vagy egyéb díjakkal kapcsolatos kiadások, a díjátadó ünnepségek és gálaműsorok költségein kívül.  

KÓPIÁK (az Átfogó Költségvetés 6. pontja)

Szerzői jogok / Vetítési díjak: (az Átfogó Költségvetés 6.1 pontja)

Az olyan díjakkal kapcsolatos kiadások, amelyek a műveknek az igényelt támogatás tárgyát képező rendezvény programjában történő vetítési engedélyének megszerzéséhez kapcsolódnak. 

Kópiák szállítása: (az Átfogó Költségvetés 6.2 pontja)

Az Átfogó Költségvetésben csak a Támogatható Költségek Költségvetésben részletesen megadott költségek részösszegeit kell újra megadni (lásd lejjebb).

Feliratozás és fordítás: (az Átfogó Költségvetés 6.3 pontja)

Az Átfogó Költségvetésben csak a Támogatható Költségek Költségvetésben részletesen megadott költségek részösszegeit kell újra megadni (lásd lejjebb).

BANKI KÖLTSÉGEK (az Átfogó Költségvetés 7. pontja)

A pályázó bankszámlájának normál működtetése esetében a projekt költségeinek kifizetésével kapcsolatosan felmerült költségek felszámíthatók, feltéve, ha azok megfelelnek a fent ismertetett általános szabályokkal.

A projekt működtetésével kapcsolatos banki finanszírozási költségeket szintén bele lehet foglalni az átfogó költségvetésbe.

KÜLÖNFÉLE KÖLTSÉGEK (az Átfogó Költségvetés 8. pontja)

Bármely olyan egyéb költség, amelyet a pályázó bele kíván foglalni a költségvetésbe, s amely egyik fent felsorolt kategóriába sem illeszkedik ugyan, de a projekthez kapcsolódik. A fenti költségeknek összhangban kell lenniük az útmutatóban rögzített elvekkel, világosan részletezni és megfelelően indokolni kell ezeket. Az ilyen költségek beillesztése a Bizottság kizárólagos hatáskörébe tartozik.

TERMÉSZETBENI BEVÉTEL / KÖLTSÉG

Valamennyi olyan költséget, amely a 9.4 pont értelmében  ‘természetbeni’-nek minősül, csak a költségvetés e pontjaiban kell feltüntetni.

9.8
Nem támogatható költségek 

Az alábbi költségek nem támogatható költségeknek minősülnek, és ezeket a Hivatalos Összesítő Költségvetés Nyomtatvány mindkét részéből ki kell zárni:
 - tőkebefektetési költségek

 - biztonsági tartalékok ( tartozásokra, jövőbeni veszteségekre, stb.)

 - tartozások és kapcsolódó költségek, beleértve a kamatokat is 

 - behajthatatlan kintlevőségek

 - árfolyamveszteségek

 - felhalmozott veszteségek

 - ÁFA, kivéve, ha a kedvezményezett igazolni tudja, hogy nem jogosult visszaigényelni

-  indokolatlanul magas költségek

 - a kedvezményezett által bejelentett olyan költségek, amelyeket egy másik, közösségi támogatásban részesülő tevékenységből vagy munkaprogramból fedeznek. 

Kérjük, vegyék figyelembe, hogy a ‘természetbeni hozzájárulással’ finanszírozott bevételeket, illetve az ennek megfelelő  kiadásokat csak az átfogó költségvetés vonatkozó rovataiban kell feltüntetni, és nem lehet az ilyen költségeket a Támogatható Költségek Költségvetésbe belevonni. 

A fenti összegeknek vagy meg kell egyezniük a partnereknél ténylegesen felmerült költségekkel, vagy meg kell felelniük az ilyen szolgáltatások esetében kialakult piaci árnak. 

Az ingatlannal kapcsolatos természetbeni hozzájárulásokat azonban ki kell zárni a projekt költségvetésének valamennyi rovatából.

A természetbeni társfinanszírozás nem fedezheti a projekthez szükséges teljes társfinanszírozást. A teljes projekt társfinanszírozás legalább 25%-ának készpénzes hozzájárulásnak kell lennie. 

10.
Alvállalkozók és külső szolgáltatások igénybevétele 

Amennyiben a projekt megvalósítása jelentős alvállalkozást/vagy tendert igényel, akkor a pályázónak, és ha szükséges, partnereinek biztosítaniuk kell versenyképes (azaz a leginkább költséghatékony) ajánlatok beérkezését, az átláthatóság és a potenciális alvállalkozók egyenlő elbánásának elveit tiszteletben tartva, valamint gondoskodva arról, hogy ne merüljön fel érdekellentét. 

11.
Publicitás

Minden egyes pénzügyi évben valamennyi támogatást publikálni kell az Európai Intézmények weboldalán, a következő pénzügyi év első hat hónapja során, a támogatás odaítélésének alapját képező költségvetés könyvvizsgálatának befejezését követően. A fenti információkat bármely egyéb alkalmas publikációban is közzé lehet tenni, mint például az Európai Unió Hivatalos Lapja.

A sikeres pályázó engedélyével, (kivéve, ha a fenti információk a pályázó biztonságát fenyegeti, vagy üzleti érdekeit sérti,) a Bizottság az alábbi információkat teszi közzé:

· a kedvezményezett neve és címe, 

· a támogatás tárgya

· a finanszírozás összege és aránya. 

Valamennyi sikeres pályázótól kérjük, hogy világosan említse meg az Európai Unió támogatását minden publikációban, illetve azon tevékenységek időtartama alatt, amelyre a támogatást kapta.

Továbbá, valamennyi sikeres pályázónak (világosan) fel kell tüntetnie a MEDIA Plus Program logóját és nevét valamennyi olyan publikáción és reklámanyagon, amely olyan projekttel kapcsolatosan készül, amely társfinanszírozási támogatásban részesült. A Bizottság rendelkezésre bocsátja a fesztivál MEDIA Program általi támogatásával kapcsolatos logóját és szövegét. Amennyiben ezt a feltételt nem tartják be, a Bizottság által ideiglenesen elkülönített hozzájárulás összege csökkenthető.

12.
Jogi státusz
A Bizottság csak olyan (sikeres) pályázóknak tud megállapodást ajánlani, amelyek esetében jóváhagyta a pályázó szervezet jogi státuszát igazoló dokumentumokat  – akár jogi személy, akár magánszemély a pályázó.

Ezért tehát a pályázóknak naprakész másolatokat kell benyújtaniuk az alábbi dokumentumokból (beleértve azok legutóbbi módosításait, a bejegyzési okiratok, a választott részvényesek, az igazgatók, az igazgatótanácsi tagok és egyéb jogi képviselők vonatkozásában.):

· Teljeskörű banki azonosító nyomtatvány, amelyet mind a pályázó jogi képviselője, mind a bank képviselője aláír. A pályázóknak ellenőrizniük kell, hogy a fenti nyomtatványon megadott valamennyi részlet a) ki van-e töltve, valamint b) pontos, és a vonatkozó okiratokban hitelesített adatokkal megegyezik. 

-
A ‘Jogi Státusz’  nyomtatvány teljeskörűen kitöltött és aláírt példánya. A fenti nyomtatványok a Bizottság hivatalos nyelvein letölthetők az alábbi weboldalról: 

http://europa.eu.int/comm/budget/execution/legal_entities_fr.htm
· A szervezet cégbejegyzési igazolása az illetékes hatóságtól, (pl. Cégjegyzék, Hivatalos Közlöny, stb.) (beleértve a vállalat cégjegyzék számát, a szervezet teljes jogi megnevezését, a bejegyzett székhelyet, valamint a bejegyzés helyét és időpontját).

Megjegyzés: Ha a pályázó állami intézmény, (pl. állami finanszírozásra jogosult városi tanács) az intézményt létrehozó törvény vagy rendelet másolatát kell benyújtani, mint a szervezet bejegyzését igazoló igazolást, amely igazolja a mellékletben csatolt, az előző bekezdésben megadott adatot. Amennyiben a pályázó magánszemély, útlevelének /személyi igazolványának fénymásolatát kell benyújtania.

· A vállalat igazgatóinak /részvényeseinek/igazgatótanácsi tagjainak teljeskörű, naprakész listája, amely a fenti személyek állampolgárságát is igazolja,

· Az ÁFA regisztráció másolata, az ÁFA számmal együtt (amennyiben a helyi törvény szerint a Vállalat bejegyzési száma megegyezik az ÁFA számmal, akkor csak szervezet cégbejegyzési igazolását kell benyújtani.)

Továbbá,

-
amennyiben a Bizottsággal történő megállapodás aláírására felhatalmazott személy nem az előző bekezdésben megadott dokumentumokban szereplő személy, akkor olyan megbízólevél, illetve meghatalmazás (a fentemlített egyének valamelyikének aláírásával,) amely felhatalmazást nyújt a Bizottsággal kötött megállapodások aláírására a szervezet nevében.

13.
Pályázati eljárás

13.1
Közzététel

A Pályázati Felhívást az Európai Unió Hivatalos Lapjában teszik közzé , illetve hozzáférhető az Oktatási és Kulturális Főigazgatóság weboldalán az alábbi címen: http://www.europa.eu.int/comm/avpolicy/media/festiv_en.html

13.2
Jelentkezési Lapok

A pályázati jelentkezéseket a hivatalos Jelentkezési Lapok felhasználásával kell benyújtani, beleértve az I. sz. Mellékletben található Hivatalos Költségvetési Nyomtatványt, amelyet a 13.1 pontban megadott weboldalról is le lehet tölteni.

A jelentkezéseket géppel kell kitölteni, és lehetőleg angol vagy francia nyelven kell benyújtani. 
13.3
 A pályázat benyújtása

Csak azokat a pályázati jelentkezéseket fogadjuk el, amelyeket a hivatalos Jelentkezési Lapok (I. sz. Melléklet) felhasználásával nyújtanak be, teljeskörűen kitöltve, amely teljeskörű, pontos és kiegyensúlyozott átfogó költségvetést, és pontos, részletes támogatható költségekre vonatkozó költségvetést tartalmaz, a pályázó jogszerűen meghatalmazott képviselőjének aláírásával, két példányban. A pályázóknak gondoskodniuk kell arról, hogy költségvetéseikben ne szerepeljen deviza átváltási hiba.

A fenti aláírt és kitöltött jelentkezési lapokhoz csatolni kell a jelentkezési laphoz mellékelt ellenőrző listán szereplő valamennyi további dokumentumot. 
A pályázatokat két (2) példányban kell benyújtani. 

A nem teljeskörűen kitöltött pályázatok (köztük azok a pályázatok, amelyekhez nem mellékelték a jelentkezési laphoz mellékelt ellenőrző listán szereplő valamennyi dokumentumot),  valamint a megadott határidőn túl benyújtott pályázatok elutasításra kerülnek.

A pályázatokat tartalmazó minden borítékot világosan el kell látni az alábbi jelöléssel: « CALL FOR PROPOSALS 06/2005 MEDIA AUDIOVISUAL FESTIVALS ».

Valamennyi pályázati jelentkezést ajánlott postával, expressz futárral, vagy személyesen kell benyújtani (az időben történő szállítás bizonyítékával az utóbbi esetekben is) az alábbi címre:
European Commission

DG INFSO/A/2/ MEDIA Programme

Mr Costas DASKALAKIS

Acting Head of the MEDIA Programme

Office : B100 - 4/27

Rue de Genève 1

B-1049 Brussels

A személyesen vagy expressz futárral beküldött pályázatoknak a vonatkozó határidő napján legkésőbb 15.00 óráig be kell érkezniük.

Nem elfogadhatók a faxon vagy email-ben beküldött pályázatok.

A pályázatoknak a Bizottság által történő kézhezvételét követően a pályázat módosítása nem elfogadható. A Bizottság azonban fenntartja a jogot arra, hogy kiegészítő információkat kérjen a pályázat elemeinek tisztázása céljából. Az ilyen jellegű kérésekre a pályázóknak teljeskörű és azonnali választ kell adniuk.

A pályázók 10 munkanapon belül értesítést kapnak pályázatuk kézhezvételéről.

Az alkalmatlan pályázatokat a Bizottság a támogatás odaítélésekor nem veszi figyelembe, s levélben küldi meg az elutasítás indoklását.

A pályázók a lehető leghamarabb értesítést kapnak arról, hogy a Bizottság megítélte-e számukra a pénzügyi hozzájárulást. A döntés végleges. 

A kiválasztott pályázatokat pénzügyi vizsgálatnak vetik alá. Ezzel összefüggésben a Bizottság további információkat, illetve garanciákat kérhet a pályázóktól, mielőtt a támogatás odaítéléséről végleges döntés születik. Az ilyen kérésekre a pályázóknak haladéktalan és teljeskörű választ kell adniuk.

A sikeres pályázók kötelesek a projektet a jelentkezési lapon ismertetett formában végrehajtani.

A pályázóknak nem küldik vissza a benyújtott fájlokat, illetve dokumentumokat a kiértékelési és odaítélési eljárás végén.

13.4
Vonatkozó szabályok

- 
1605/2002 számú, 2002. június 25-i Tanácsi Rendelet (EC Euratom) az Európai Közösségek költségvetéseire vonatkozó pénzügyi szabályokról.

- 
2342/2002 számú, 2002. december 23-i Tanácsi Rendelet (EC Euratom) a Tanácsi Rendeletek végrehajtási szabályairól.

- 
Tanácsi Határozat (2000/821/EC) amelynek célja egy olyan program megvalósítása, amely európai audiovizuális művek kifejlesztését, forgalmazását és promócióját ösztönzi (Media Plus - Fejlesztés, Forgalmazás és Promóció 2001 – 2005). A Határozatot a Tanács 2000. december 20-án fogadta el, s az Európai Közösség Hivatalos Lapjának L13 számában 2001. január 17-én tették közzé.

- 
a MEDIA Plus Program Pénzügyi Kerete.

13.5
.Kapcsolattartó személyek

Bármely további információval kapcsolatosan kérjük, lépjen kapcsolatba az alábbiakkal: 

MEDIA Ügyfélszolgálatok és helyi irodák: www.europa.eu.int/comm/avpolicy/media/desk_en.html 

Európai Bizottság

Ms Elena BRAUN

Iroda: B100 – 4/43

B-1049 Brüsszel

Tel. +32 2 296 03 96

Fax. +32 2 299 92 14

Email : elena.braun@cec.eu.int

Csatolt mellékletek: 

I. Jelentkezési Lapok. (beleértve a Jelentkezési Ellenőrző Listát)

II. Mintaszerződés 

